《醉歌行赠别吴明卿记与明卿别二十五年矣舟行二千里而访我作十日平原饮于其别也情见乎辞》
明代·王世贞

君如吕安忆中散，二千里外轻一面。我如廧女待成季，二十五年如过电。

无论心腑利断金，各讶头颅白于霰。爱弟频倾澹圃尊，三儿递设弇山宴。

河豚虽老乳尚新，石首非时玉初剸。鹅津水酿鸭头碧，虎丘荈压龙芽贱。

为君鼓腹受杯斝，为君破戒呼笔研。更有牛耳持赠君，灰心不作城濮战。

栏边木药丛几团，溪角桃花委千片。即令醉死亦不辞，人间此人宁再见。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。